
Καταγγέλλουμε τη θρασύδειλη βεβήλωση του μνημείου του Παύλου Φύσσα στο Κερατσίνι από φασιστοειδή
Όλοι και όλες την Κυριακή 15 Νοεμβρίου στη συγκέντρωση στο μνημείο του Παύλου Φύσσα στις 19:00.

Το ΔΣ του Συλλόγου Εκπαιδευτικών Κερατσινίου-Περάματος «Νίκος Πλουμπίδης» καταγγέλλει τη θρασύδειλη βεβήλωση του μνημείου του Παύλου Φύσσα στο Κερατσίνι από φασιστοειδή και ανταποκρίνεται στο κάλεσμα του ΕΚΠ για μαζική συγκέντρωση την Κυριακή 15 Νοεμβρίου στο μνημείο του Παύλου Φύσσα στις 19.00. Παραθέτουμε το ψήφισμα-κάλεσμα του ΕΚΠ:
 «Για άλλη μια φορά έδρασαν μέσα στη νύχτα, όπως συνηθίζουν, χύνοντας το ναζιστικό τους δηλητήριο.
Οι προσπάθειες τους να τρομοκρατήσουν τον λαό της περιοχής, λίγες μέρες μάλιστα πριν τον εορτασμό του Πολυτεχνείου, θα πέσουν στο κενό.
Τους θυμίζουμε: 
Φασίστες ρουφιάνοι, εδώ είναι Πειραιάς, της ηλεκτρικής και της Κοκκινιάς!
Το εργατικό λαϊκό κίνημα και ο λαός της περιοχής έχει πείρα. Δεν θα επιτρέψουμε να γεμίσουν οι χώροι δουλειάς μας, τα σχολεία μας, οι γειτονιές μας με φασίστες, που το μόνο που κάνουν είναι πλάτες σε κεφάλαιο και εργοδοσία. 
Όσο και να τους ξεπλένει το αστικό πολιτικό σύστημα της χώρας, αποφυλακίζοντας νωρίτερα τον καταδικασμένο για διεύθυνση εγκληματικής οργάνωσης, Κασιδιάρη. Αναμασώντας συνεχώς την ανιστόρητη θεωρία των δύο άκρων και από κυβερνητικά στελέχη, πιστοί στις επιταγές της ΕΕ. Βγάζοντας τους στα κανάλια, παρουσιάζοντας τους τάχα σαν θύματα αγαθοεργιών. 
Ο λαός και θυμάται και ξέρει πως να τους αντιμετωπίσει.
Ξέρουμε καλά τον βρώμικο ρόλο που έπαιζαν μέσα στους χώρους δουλειάς, πως προσπαθούσαν να μαυρίσουν τις συνειδήσεις των παιδιών μέσα στα σχολεία, πως επιτίθονταν μέσα στην νύχτα με τα τάγματα εφόδου σε μετανάστες, πρωτοπόρους αγωνιστές. Θυμόμαστε την δολοφονική επίθεση κατά των μελών του ΠΑΜΕ στον Πειραιά. Θυμόμαστε την δολοφονία του Παύλου Φύσσα, του Σαχζάτ Λουκμάν. 
[bookmark: _GoBack]Είναι γέννημα θρέμμα αυτού του σάπιου και εκμεταλλευτικού συστήματος, ανασύρονται από τον βούρκο όποτε τους έχει ανάγκη για να τρομοκρατήσουν και να αποπροσανατολίσουν την λαϊκή οργή και αγανάκτηση. Για αυτό και δεν είναι τυχαία η εμφάνιση τους τώρα! Τώρα που οι εργάτες σε όλη την γη διαδήλωσαν στις 30 Οκτώβρη με σύνθημα «δεν δουλεύουμε για τους πολέμους και τα κέρδη τους», δείχνοντας την δύναμη τους. Τώρα που εργαζόμενοι, φοιτητές, μαθητές σε πολλές πόλεις του κόσμου κινητοποιούνται ενάντια σε αυτό το σύστημα που δεν τους αφήνει να ανασάνουν.
Η παρουσία του κόσμου στον τριήμερο εορτασμό του Πολυτεχνείου και η μαζική συμμετοχή στην αντιιμπεριαλιστική συγκέντρωση στις 17 Νοέμβρη θα είναι άλλη μια απάντηση στα ναζιστικά αποβράσματα και τους υμνητές της Χούντας. 
Δεν ξεχνάμε! Τον φασισμό και το σύστημα που τον γεννά πολεμάμε!
Το Εργατικό Κέντρο Πειραιά καλεί σε συγκέντρωση τα εργατικά σωματεία, τους συνταξιούχους, τους φοιτητές, τους μαθητές, όλο τον λαό του Πειραιά την Κυριακή 15 Νοεμβρίου στο μνημείο του Παύλου Φύσσα στις 19:00».

